EUROPA-KOMMISSIONEN Bruxelles, den 16.7.2021 COM(2021) 419 final 2021/0238(NLE) Forslag til RÅDETS GENNEMFØRELSESAFGØRELSE om godkendelse af vurderingen af Irlands genopretnings- og resiliensplan {SWD(2021) 205 final}



2021/0238 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Irlands genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Covid-19-udbruddet har haft ødelæggende konsekvenser for Irlands økonomi. I 2019 udgjorde Irlands bruttonationalprodukt pr. indbygger (BNP pr. indbygger) 231 % af gennemsnittet for Unionen. Til trods for pandemien steg Irlands reale BNP med 3,4 % i 2020 som følge af meget gode resultater i IKT- og lægemiddelsektorerne og forventes ifølge Kommissionens sommerprognose 2021 at stige med 10,8 % i 2020 og 2021 samlet set. Forhold af længere varighed, som påvirker de økonomiske resultater på mellemlang sigt, omfatter høj offentlig og privat gæld og en meget negativ nettogæld over for udlandet, samtidig med at pandemien kan få varig indvirkning på dynamikken og strukturen på arbejdsmarkedet. (2)Den 9. juli 2019 og den 20. juli 2020 rettede Rådet henstillinger til Irland som led i det europæiske semester. Rådet henstillede navnlig, at Irland skulle træffe alle nødvendige foranstaltninger til effektivt at imødegå pandemien, opnå en forsvarlig budgetstilling på mellemlang sigt og sikre en holdbar gæld, og samtidig øge investeringerne. Det henstillede også, at Irland skulle øge omkostningseffektiviteten af, adgangen til og modstandsdygtigheden af sundhedsvæsenet. Rådet henstillede også, at Irland skulle støtte beskæftigelsen ved at yde aktiv støtte til integration og opkvalificering, imødegå risikoen for manglende IT-færdigheder, herunder i uddannelsessektoren, øge adgangen til økonomisk overkommelig børnepasning af høj kvalitet samt øge udbuddet af sociale boliger og boliger til overkommelige priser. Rådet henstillede endvidere, at der skulle indføres foranstaltninger for at sikre virksomheder adgang til likviditet i forbindelse med pandemien, fremskynde offentlige investeringsprojekter og fremme private investeringer for at fremme den økonomiske genopretning. Rådet henstillede desuden til Irland at målrette investeringer mod den grønne og den digitale omstilling, navnlig ren og effektiv produktion og anvendelse af energi, bæredygtig transport samt forskning og innovation og digital infrastruktur. Endelig henstillede Rådet, at landet skulle udvide skattegrundlaget, undersøge hvilke dele af skattesystemet, der giver anledning til aggressiv skatteplanlægning, og øge effektiviteten af tilsynet med bekæmpelse af hvidvask og håndhævelse for så vidt angår udbydere af tjenester til truster eller selskaber. Efter at have vurderet fremskridtene med gennemførelsen af disse landespecifikke henstillinger på tidspunktet for forelæggelsen af genopretnings- og resiliensplanen finder Kommissionen, at henstillingen om at træffe alle nødvendige foranstaltninger i overensstemmelse med stabilitets- og vækstpagtens generelle undtagelsesklausul til effektivt at imødegå pandemien, understøtte økonomien og støtte den efterfølgende genopretning er blevet gennemført fuldt ud. Der er gjort væsentlige fremskridt med hensyn til henstillingerne om at sikre virksomheder adgang til likviditet og målretning af investeringstiltagene inden for den økonomiske politik mod ren og effektiv produktion og anvendelse af energi. Slutteligt er der uden for planen taget hånd om henstillingen om at øge adgangen til økonomisk overkommelig børnepasning af høj kvalitet på generelt tilfredsstillende vis. (3)Den 2. juni 2021 offentliggjorde Kommissionen en dybdegående undersøgelse i henhold til artikel 5 i Europa-Parlamentets og Rådets forordning (EU) nr. 1176/2011 for Irland. Kommissionen konkluderede i sin analyse, at Irland befinder sig i en situation med makroøkonomiske ubalancer navnlig som følge af høj offentlig og privat gæld og nettogæld over for udlandet, og disse sårbarheder består fortsat. (4)[I Rådets henstilling om den økonomiske politik i euroområdet henstillede Rådet til medlemsstaterne i euroområdet at træffe foranstaltninger, herunder gennem deres genopretnings- og resiliensplaner, til bl.a. at sikre en politisk kurs, der støtter genopretningen, samt til at forbedre konvergensen, modstandsdygtigheden og den bæredygtige og inklusive vækst yderligere. Rådet henstillede også til medlemsstaterne at styrke de nationale institutionelle rammer, sikre makrofinansiel stabilitet samt at fuldføre Den Økonomiske og Monetære Union og styrke euroens internationale rolle.] [Hvis Rådets henstilling ikke er vedtaget på tidspunktet for vedtagelsen af Rådets gennemførelsesafgørelse, skal betragtningen fjernes]. (5)Den 28. maj 2021 indgav Irland sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Denne indgivelse sker efter en høringsproces, der er gennemført i overensstemmelse med de nationale retlige rammer, med lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter. Det nationale ejerskab til genopretnings- og resiliensplanerne understøtter deres vellykkede gennemførelse og varige indvirkning på nationalt plan og troværdigheden på europæisk plan. Kommissionen har i medfør af nævnte forordnings artikel 19 vurderet genopretnings- og resiliensplanens relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen. (6)Genopretnings- og resiliensplanerne bør forfølge de overordnede mål for genopretnings- og resiliensfaciliteten, som er oprettet i henhold til forordning (EU) 2021/241, og for EU-genopretningsinstrumentet, som er oprettet i henhold til Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er nævnt i artikel 3 i forordning (EU) 2021/241. (7)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse af disse reformer og investeringer og gennemførelsen af grænseoverskridende projekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil ca. en tredjedel af facilitetens indvirkning på medlemsstaternes vækst og jobskabelse stamme fra afsmittende virkninger fra andre medlemsstater. Afbalanceret reaktion, som bidrager til de seks søjler

(8)I overensstemmelse med artikel 19, stk. 3, litra a), og afsnit 2.1 i bilag V til forordning (EU) 2021/241 udgør genopretnings- og resiliensplanen i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler omhandlet i artikel 3 i forordning (EU) 2021/241 under hensyntagen til den pågældende medlemsstats specifikke udfordringer og finansielle tildeling. (9)Planen indeholder foranstaltninger, der bidrager til alle seks søjler, idet alle planens komponenter vedrører flere søjler. En sådan tilgang bidrager til at sikre, at hver søjle i vid udstrækning behandles på en sammenhængende måde. Desuden anses det særlige fokus på intelligent, bæredygtig og inklusiv vækst sammen med den overordnede vægtning på tværs af søjlerne for at være tilstrækkeligt i betragtning af Irlands specifikke udfordringer. (10)Planen har et stærkt fokus på den grønne omstilling i form af energi- og klimarelaterede foranstaltninger. Foranstaltningerne omfatter en forhøjelse af kulstofafgiften og en reform af klimaforvaltningen, fremme af investeringer i energieffektivitet, dekarbonisering af virksomheder, fremme af bæredygtig jernbanetransport, genoprettelse af tørveområder, forbedring af vandbehandlingen og fremme af grøn forskning og udvikling. Planen bidrager også til den digitale omstilling med vægt på konnektivitet og digitalisering af den offentlige sektor. Digitalisering af virksomheder, hovedsageligt små og mellemstore virksomheder (SMV'er), understøttes af foranstaltninger, der har til formål at øge virksomhedernes produktivitet og konkurrenceevne. I genopretnings- og resiliensplanen fokuseres der særligt på at forbedre digitale færdigheder i og uden for skolen for at slå bro over den digitale kløft. (11)Genopretnings- og resiliensplanen forventes at bidrage til søjlen intelligent, bæredygtig og inklusiv vækst. Adskillige foranstaltninger, såsom støtte til arbejdsintensiv energirenovering af bygninger eller aktiv støtte til integration og opkvalificeringsprogrammer har et stærkt fokus på økonomisk samhørighed, beskæftigelse, produktivitet og konkurrenceevne. Irlands National Grand Challenges Programme har til formål at fremme realiseringen af forsknings- og innovationsprojekter. Genopretnings- og resiliensplanen støtter anvendelsen af SMV-testen, der har potentiale til at mindske de reguleringsmæssige hindringer for SMV'ers erhvervsaktivitet. Reformer og investeringer, f.eks. de der har til formål at øge udbuddet af sociale boliger og boliger til overkommelige priser, forenkle og harmonisere markedet for supplerende pensioner eller støtte uddannelseskapaciteten på de regionale teknologiske universiteter, forventes at bidrage direkte til den sociale og territoriale samhørighed. Sundhedsvæsenet samt den økonomiske, sociale og institutionelle resiliens forventes styrket ved en række reformer og investeringer, såsom udrulningen af ePharmacy og et integreret finansielt forvaltningssystem på sundhedsområdet, støtte til digitaliseringen af SMV'er og styrkelsen af Irlands regler for bekæmpelse af hvidvask. Endelig har foranstaltningerne i genopretnings- og resiliensplanen til formål at hjælpe de næste generationer med at udvikle de nødvendige kompetencer og støtte unge mennesker med at få eller genfinde fodfæste på arbejdsmarkedet. Håndtering af alle eller en betydelig del af de udfordringer, der er identificeret i de landespecifikke henstillinger (12)I overensstemmelse med artikel 19, stk. 3, litra b), og afsnit 2.2 i bilag V til forordning (EU) 2021/241 forventes genopretnings- og resiliensplanen at bidrage til på effektiv vis at håndtere alle eller en betydelig del af de udfordringer (A-rating), der er identificeret i de relevante landespecifikke henstillinger, herunder finansielle aspekter heraf, som er rettet til den pågældende medlemsstat, eller udfordringer identificeret i andre relevante dokumenter, som Kommissionen vedtager officielt inden for rammerne af det europæiske semester. (13)Henstillingerne vedrørende den umiddelbare finanspolitiske reaktion på pandemien kan anses for at falde uden for rammerne for Irlands genopretnings- og resiliensplan, selv om Irland generelt har reageret hensigtsmæssigt og tilstrækkeligt på det umiddelbare behov for at understøtte økonomien ved hjælp af finanspolitiske foranstaltninger i 2020 og 2021 i overensstemmelse med bestemmelserne i stabilitets- og vækstpagtens generelle undtagelsesklausul. Henstillingen om at nå den mellemfristede budgetmålsætning i 2020 er desuden ikke længere relevant, både på grund af udløbet af den pågældende budgetperiode og aktiveringen i marts 2020 af stabilitets- og vækstpagtens generelle undtagelsesklausul i forbindelse med den pandemiske krise. (14)Planen indeholder et bredt sæt af reformer og investeringer, der gensidigt styrker hinanden og bidrager til effektivt at håndtere alle eller en betydelig del af de økonomiske og sociale udfordringer, der er anført i de landespecifikke henstillinger, som Rådet rettede til Irland som led i det europæiske semester 2019 og 2020, navnlig de der omhandler den grønne omstilling og klimaindsats, bæredygtig offentlig transport, vand, digital infrastruktur, manglende IT-færdigheder, forskning og innovation, fremskyndelse af offentlige investeringer, fremme af private investeringer, støtte af beskæftigelsen ved at yde aktiv støtte til integration og opkvalificering, reguleringsmæssige hindringer for iværksætteri, bekæmpelse af hvidvask, aggressiv skatteplanlægning, sociale boliger og boliger til overkommelige priser, pensioner samt sundhedsområdet. (15)Genopretnings- og resiliensplanen har stor fokus på den grønne omstilling. Foranstaltningerne omfatter investeringer i energieffektivitet i private og offentlige bygninger, dekarbonisering af virksomheder, bæredygtig jernbanetransport, grøn forskning og udvikling, genopretning af tørveområder og forbedringer af spildevandsrensningen. Gennemførelsen af loven om klimaindsats og lavemissionsudvikling (ændring) af 2021 og ændringerne af kulstofafgiften forventes at tilskynde fremrykningen af grønne investeringer og dermed fremskynde den grønne omstilling. (16)Hvad angår den digitale omstilling omfatter planen først og fremmest investeringer i digital infrastruktur. Gennem opbygningen af en platform, der kan bearbejde data med et minimum af forsinkelse og tæt på brugeren, udviklingen af et fælles statsligt datacenter, muligheden for at afgive svar online i forbindelse med tællinger og gruppen af e-sundhedsprojekter målrettes investeringerne især mod den digitale omstilling og digital infrastruktur, der har potentiale til at understøtte den digitale omstilling i den offentlige sektor yderligere. For det andet forventes genopretnings- og resiliensplanen også at imødegå risikoen for manglende IT-færdigheder, herunder i uddannelsessektoren. Det program, der skal tilvejebringe digital infrastruktur og finansiering til skolerne, har til formål at udstyre de lærende med digitale færdigheder og sikre, at de lærende har lige adgang til passende infrastruktur. Derudover fokuserer reformforanstaltningerne på strategisk udvikling af digitale færdigheder gennem uddannelse, således at de lærende oparbejder grundlæggende eller avancerede færdigheder, der sætter dem i stand til tage del i den digitale økonomi. (17)Genopretnings- og resiliensplanen forventes at bidrage til fremrykkelsen af modne offentlige investeringsprojekter, tilskyndelse til private investeringer og anvendelsen af flere direkte finansieringsinstrumenter til at stimulere forskning og innovation. Det er planen at fremme de offentlige investeringer gennem opgradering af udvalgte offentlige bygninger og arbejdet med den fremtidige elektrificering af Cork-pendlerbanen. Det forventes, at de private investeringer stimuleres ved hjælp af finansielle instrumenter målrettet renovering af boliger samt fonden for dekarbonisering af virksomheder og programmet til understøttelse af den digitale omstilling i virksomheder, navnlig SMV'er. Den finansiering, der tilvejebringes gennem National Grand Challenge Programme, forventes at stimulere forskning, udvikling og innovation. Planen forventes også at omfatte etableringen af fire europæiske digitale innovationsknudepunkter. (18)Genopretnings- og resiliensplanen har til formål at støtte beskæftigelsen ved at yde aktiv støtte til integration og opkvalificering, idet der tilvejebringes praktikpladser og uddannelsesmuligheder, navnlig med fokus på grønne og digitale færdigheder og sektorer. (19)Genopretnings- og resiliensplanen sigter også mod at mindske de unødvendige reguleringsmæssige hindringer, som SMV'er står over for, når de etablerer og udvider deres forretning, idet den nye SMV-test fortsat vil blive anvendt, når der udarbejdes ny lovgivning. (20)Genopretnings- og resiliensplanen forventes at bidrage delvist til at håndtere udfordringer med hensyn til at sikre et effektivt tilsyn med og en effektiv håndhævelse af reglerne for bekæmpelse af hvidvask af penge for så vidt angår udbydere af tjenester til truster eller selskaber. Offentliggørelsen af en sektorspecifik risikovurdering for så vidt angår udbydere af tjenester til truster eller selskaber og et øget antal inspektioner har potentiale til at forbedre forståelsen af den risikoeksponering, som disse erhvervsdrivende står over for, og forbedre deres tilsyn. Derudover kan ny lovgivning, der operationaliserer henstillingerne fra en arbejdsgruppe, der evaluerer håndhævelsesværktøjerne, føre til bedre håndhævelse ved at udvide værktøjskassen, så den omfatter en ordning om administrative finansielle sanktioner. (21)De reformer, der er omhandlet i genopretnings- og resiliensplanen, forventes at bidrage delvist til at håndtere de dele af skattesystemet, der fremmer aggressiv skatteplanlægning. Navnlig forventes lovgivningsmæssige foranstaltninger, inkl. de der omhandler kildeskat eller manglende mulighed for fradrag, og som anvendes på udgående betalinger til EU-sortlistede og alle andre nulbeskatnings- eller skattefri jurisdiktioner, at begrænse muligheden for, at udgående betalinger ikke beskattes. (22)Planen forventes at bidrage til fuld gennemførelse af pensionsreformer ved at forenkle og harmonisere markedet for supplerende pensioner. (23)Planen omfatter også en reformforanstaltning, der har til formål at øge udbuddet af sociale boliger og boliger til overkommelige priser. Denne foranstaltning forventes suppleret af investeringer finansieret over det nationale budget med henblik på at lette den nuværende mangel på sociale boliger, herunder til de mest sårbare. (24)Omkostningseffektiviteten af, adgangen til og modstandsdygtigheden af sundhedsvæsenet forventes også at være omfattet af planen. Det forventes, at en reformforanstaltning vil støtte gennemførelsen af Sláintecare, som er en stor og langsigtet indenlandsk reform af sundhedsvæsenet, der på nuværende tidspunkt er under udarbejdelse, og som har til formål at skabe et moderne, universelt og enkeltstrenget sundhedsvæsen. (25)Genopretnings- og resiliensplanen berører ikke direkte adgangen til økonomisk overkommelig børnepasning af høj kvalitet, eftersom der allerede tages tilfredsstillende hånd herom uden for planen i form af en række regeringsinitiativer. (26)Ved at der tages fat på ovennævnte udfordringer forventes genopretnings- og resiliensplanen også at bidrage til at rette op på de ubalancer, som Irland oplever, navnlig med hensyn til den store nettogæld over for udlandet, offentlig og privat gæld.

Bidrag til vækstpotentiale, jobskabelse og økonomisk, social og institutionel resiliens (27)I overensstemmelse med artikel 19, stk. 3, litra c), og afsnit 2.3 i bilag V til forordning (EU) 2021/241 forventes genopretnings- og resiliensplanen at have stor indvirkning (A-rating) med hensyn til at styrke medlemsstatens vækstpotentiale, jobskabelse og økonomiske, sociale og institutionelle resiliens, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (28)Simuleringer foretaget af Kommissionens tjenestegrene viser, at planen kan øge Irlands BNP med mellem 0,3 og 0,5 % frem mod 2026, idet afsmittende virkninger tegner sig for en stor andel heraf. Investeringer og politikker til forbedring af energieffektiviteten og støtte til dekarboniseringen af virksomheder forventes at bidrage til at skabe arbejdspladser og fremskynde den grønne omstilling. Investeringer og politikker til fremskyndelse af digitaliseringen samt reformer på det sociale område, uddannelsesområdet og i erhvervslivet forventes at forbedre produktiviteten over forskellige tidshorisonter, skabe arbejdspladser og tilskynde til jobvækst. (29)Genopretnings- og resiliensplanen indeholder en række foranstaltninger, som forventes at styrke den sociale samhørighed ved at støtte beskæftigelsen, navnlig gennem tilvejebringelsen af praktikmuligheder, opgraderings- og omskolingsinitiativer samt investeringer i uddannelse. De reformer og investeringer, der er inkluderet i planen, forventes at imødegå manglen på IT-færdigheder hos personer i arbejde, personer uden arbejde såvel som studerende. Derudover har en række reformer potentiale til at bidrage til at opfylde behovet for sociale boliger og boliger til overkommelige priser og sikre rettidig adgang til økonomisk overkommelige sundhedsydelser af god kvalitet, som vil styrke den sociale modstandsdygtighed. Disse foranstaltninger forventes at bidrage til gennemførelsen af den europæiske søjle for sociale rettigheder. (30)Genopretnings- og resiliensplanen indeholder foranstaltninger med fokus på de unge. Reformerne og investeringerne i planen forventes at imødegå manglen på IT-færdigheder og føre til vedtagelsen af en strategisk tilgang til digitale færdigheder i hele uddannelses- og erhvervsuddannelsessystemet. Fonden Technological Universities Transformation Fund forventes at støtte regionalt rodfæstede videregående uddannelser og erhvervsuddannelser, som kan bidrage til at forbedre de unges færdigheder og mindske de regionale forskelle. Endelig omtales de arbejdsløse unge som en målgruppe for planens omskolings- og opkvalificeringsforanstaltninger. Princippet om ikke at gøre væsentlig skade (31)I overensstemmelse med artikel 19, stk. 3, litra d), og afsnit 2.4 i bilag V til forordning (EU) 2021/241 forventes genopretnings- og resiliensplanen at sikre, at ingen foranstaltning (A-rating) til gennemførelse af reformer og investeringsprojekter i genopretnings- og resiliensplanen gør væsentlig skade på miljømål som omhandlet i artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet). (32)Irland har i overensstemmelse med Kommissionens tekniske vejledning (EUT C 58 af 18. februar 2021, s. 1) påvist, at landets plan ikke forventes at gøre væsentlig skade på noget miljømål. Dette gælder navnlig foranstaltningen om energieffektivitet i private bygninger. Det gælder også foranstaltningen om bæredygtig jernbanetransport, der skal gøre den fremtidige elektrificering af linjen mulig. Bidrag til den grønne omstilling, herunder biodiversitet (33)I overensstemmelse med artikel 19, stk. 3, litra e), og afsnit 2.5 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til de dermed forbundne udfordringer. Foranstaltningerne til støtte for klimamål omfatter et beløb, der svarer til 42 % af planens samlede tildeling, beregnet på grundlag af metoden i bilag VI til forordning (EU) 2021/241. I overensstemmelse med artikel 17 i forordning (EU) 2021/241 stemmer genopretnings- og resiliensplanen overens med oplysningerne i den nationale energi- og klimaplan 2021-2030. (34)En betydelig del af genopretnings- og resiliensplanen vedrører den grønne omstilling. Planen omfatter foranstaltninger rettet mod forbedring af energieffektiviteten i beboelsesejendomme og offentlige bygninger samt i industrien. Den indeholder betydelige investeringer i transportsektoren, som er den næststørste sektor i Irland, der tegner sig for de største udledninger fra sektorer, der ikke er omfattet af emissionshandelssystemet. Planen omfatter to reformer, som forventes at støtte og fremskynde den grønne omstilling i Irland. Loven om klimaindsats og lavemissionsudvikling (ændring) af 2021 forventes at drive Irlands omstilling til en klimneutral økonomi senest i 2050. Den anden reform vil fastsætte på hinanden følgende årlige stigninger i kulstofafgiftssatsen med 7,50 EUR om året, hvilket vil betyde en sats på 100 EUR pr. ton CO2-udledninger i 2030. (35)Investeringer i forskning og innovation forventes at supplere de betydelige investeringer og reformer, der kræves, for at Irland når sine mål for drivhusgasemissioner. National Grand Challenge Programme forventes at tilvejebringe investeringer i forskning, udvikling og innovation gennem tre runder med projektudvælgelse inden for områderne klima og det digitale. (36)Forbedring af biodiversiteten bør også bidrage til reduktionen af drivhusgasemissioner. Genopretningen af tørveområder forventes at fremme biodiversitet og økosystemer, vandkvalitetsforbedringer, øget CO2-lagring og reduktion af CO2-emissioner. Planen investerer også i udviklingen og opgraderingen af mindre spildevandsanlæg i hele Irland og bidrager dermed til bæredygtig anvendelse og beskyttelse af vand- og havressourcer samt forebyggelse og bekæmpelse af forurening. Denne foranstaltning bør også bidrage til beskyttelse og genopretning af biodiversitet og økosystemer. Bidrag til den digitale omstilling (37)I overensstemmelse med artikel 19, stk. 3, litra f), og afsnit 2.6 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den digitale omstilling eller til håndtering af de dermed forbundne udfordringer. Foranstaltningerne til støtte for digitale mål omfatter et beløb, der svarer til 32 % af planens samlede tildeling, beregnet på grundlag af metoden i bilag VI i forordning (EU) 2021/241. (38)Den irske genopretnings- og resiliensplan har et stærkt fokus på den digitale omstilling og på at håndtere de dertil relaterede udfordringer ved hjælp af en særskilt komponent for den digitale omstilling af forskellige sektorer samt de landespecifikke udfordringer, som denne omstilling medfører. Adskillige foranstaltninger sigter mod at bidrage til den digitale omstilling ved at støtte digitaliseringen af virksomhederne, imødegå risikoen for manglende IT-færdigheder, herunder i uddannelsessektoren, forbedre digitale færdigheder og støtte udviklingen af digital infrastruktur og tilvejebringelsen offentlige digitale tjenester. (39)Derfor er de foranstaltninger, der vedrører den digitale omstilling eller håndteringen af de dermed forbundne udfordringer, fremtrædende i den irske plan. De bør bidrage til den digitale omstilling af flere økonomiske og sociale sektorer og til håndteringen af de landespecifikke udfordringer, som denne omstilling medfører. Varig indvirkning (40)I overensstemmelse med artikel 19, stk. 3, litra g), og afsnit 2.7 i bilag V til forordning (EU) 2021/241 forventes genopretnings- og resiliensplanen i høj grad (A-rating) at få varig indvirkning på Irland. (41)Genopretnings- og resiliensplanen indeholder strukturelle ændringer af relevante politikker, den offentlige forvaltning og de offentlige institutioner. Reformer, der kræver vedtagelse af sektorspecifikke emissionsbudgetter i overensstemmelse med 2030-målet og målet om klimaneutralitet senest i 2050, og indførelsen af på hinanden følgende årlige stigninger i kulstofafgiftssatsen forventes at drive den grønne omstilling. Reformer, der sigter mod at støtte den digitale omstilling af irsk uddannelse, forventes at få varig indvirkning på de digitale færdigheder og imødegå risikoen for manglende IT-færdigheder. Styrket kapacitet på de teknologiske universiteter med henblik på at tilbyde uddannelse og erhvervsuddannelse af høj kvalitet bør bidrage til at mindske de økonomiske forskelle i Irland samt styrke inklusiv vækst og social samhørighed. Andre reformer forventes ligeledes at få varig indvirkning på Irlands økonomi og sociale system, herunder anvendelsen af SMV-testen, der forventes at mindske de reguleringsmæssige hindringer for iværksætteri, styrkelsen af tilsynet med og håndhævelsen af reglerne for bekæmpelse af hvidvask af penge, reformer, der forventes at rette op på de dele af skattesystemet, der giver anledning til aggressiv skatteplanlægning, reformer, der forventes at øge udbuddet af sociale boliger og boliger til overkommelige priser, og reformer, der forventes at forbedre adgangen til og modstandsdygtigheden af sundhedsvæsenet.

(42)På investeringsfronten forventes de foranstaltninger, der sigter mod at øge beskæftigelsesegnetheden og færdighederne, at få en positiv og varig indvirkning. Den offentlige forvaltning og sundhedsvæsenet forventes at blive styrket ved hjælp af investeringer i digitaliseringen af disse sektorer. Derudover forventes mange af investeringerne i planen at få en varig indvirkning, idet de fremmer den grønne og den digitale omstilling i Irland. Planens varige indvirkning kan også øges gennem synergier mellem planen og andre programmer, der finansieres af midler inden for rammerne af samhørighedspolitikken, navnlig hvis de territoriale udfordringer behandles tilbundsgående, og det tilstræbes at fremme en afbalanceret udvikling. Overvågning og gennemførelse (43)I overensstemmelse med artikel 19, stk. 3, litra h), og afsnit 2,8 i bilag V til forordning (EU) 2021/241 er de ordninger, der er foreslået i genopretnings- og resiliensplanen, tilstrækkelige (A-rating) med hensyn til at sikre en effektiv overvågning og gennemførelse af genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer. (44)Det overordnede ansvar for gennemførelsen af planen ligger hos den irske regering, mens et ministerium eller et organ er udpeget som ansvarlig for hver enkelt foranstaltning. Et nyligt oprettet gennemførelsesorgan under Ministeriet for Offentlige Udgifter og Reformer vil skulle stå for den strategiske overvågning og forvaltning samt koordineringen de irske myndigheder imellem. (45)Milepælene og målene er klare og realistiske, og de foreslåede indikatorer for disse milepæle og mål er relevante, acceptable og robuste. Milepælene og målene udgør et velegnet system til overvågning af gennemførelsen af planen. De verifikationsmekanismer, den dataindsamling og de ansvarsområder, som Irland har beskrevet, er tilstrækkeligt robuste til på passende vis at begrunde udbetalingsanmodningerne, når milepælene og målene vurderes at være nået. (46)Medlemsstaterne bør sikre, at finansiel støtte gennem faciliteten meddeles og anerkendes i overensstemmelse med artikel 34 i forordning (EU) 2021/241. Der kan anmodes om teknisk støtte gennem instrumentet for teknisk støtte med henblik på at bistå medlemsstaterne med gennemførelsen af deres planer. Omkostninger (47)I overensstemmelse med artikel 19, stk. 3, litra i), og afsnit 2.9 i bilag V til forordning (EU) 2021/241 er begrundelsen i planen for genopretnings- og resiliensplanens anslåede samlede omkostninger i moderat grad (B-rating) rimelig og plausibel, i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. (48)Irland har fremlagt dokumenter, der begrunder og forklarer de foreslåede beløb, og forklaret, hvordan disse beløb er fremkommet. De anslåede samlede omkostninger i planen er i overensstemmelse med karakteren og typen af de planlagte reformer og investeringer. Vurderingen af skønnene viser, at omkostningerne er rimelige og plausible. Detaljeringsgraden og oplysningernes klarhed var imidlertid ikke homogen på tværs af planen. Desuden er en andel af omkostningerne vurderet til kun i moderat grad at være rimeligt og plausibelt. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. Beskyttelse af finansielle interesser (49)I overensstemmelse med artikel 19, stk. 3, litra j), og afsnit 2.10 i bilag V til forordning (EU) 2021/241 er de ordninger, der er foreslået i genopretnings- og resiliensplanen, og de yderligere foranstaltninger i denne afgørelse tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, opdage og korrigere korruption, svig og interessekonflikter og til at beskytte Unionens finanser i overensstemmelse med Europa-Parlamentets og Rådets forordning (EU, Euratom) 2020/2092. (50)Planen ledsages af tilfredsstillende gennemførelsesforanstaltninger. De relevante ministerier og andre organer er ansvarlige for og står til regnskab i forbindelse med gennemførelsen af, tilvejebringelsen af og rapporteringen om de enkelte investeringer og reformforpligtelser i planen for så vidt angår deres kompetenceområde. Gennemførelsesorganet for den nationale genopretnings- og resiliensplan vil være ansvarligt for den strategiske overvågning og forvaltning af planen. Det løbende tilsyn med gennemførelsen af planen vil blive varetaget af et dertil oprettet udvalg, der består af repræsentanter for alle ansvarlige ministerier og andre organer samt gennemførelsesorganet. Overordnet set er systemet baseret på robuste processer og strukturer, hvor roller og ansvar er klart defineret, og der sikres en passende adskillelse af relevante kontrolfunktioner. Irland bør tilvejebringe de nødvendige oplysninger, som der anmodes om, for at sikre, at de kontrolansvarlige aktører har den administrative kapacitet til at udføre deres roller og opgaver. En særlig milepæl bør sikre, at Kommissionen forelægges en analyse af revisionsorganets og gennemførelsesorganets arbejdsbyrde senest på tidspunktet for indgivelsen af den første betalingsanmodning. Analysen bør indeholde tilstrækkelige oplysninger om behovet for administrativ kapacitet med henblik på rettidig opfyldelse af disse, herunder gennem udarbejdelsen af et sæt anbefalinger i forbindelse med eventuel utilstrækkelig kapacitet. På baggrund af analysen og anbefalingerne bør de nødvendige ressourcer tildeles de involverede institutioner. (51)Systemet til intern kontrol, der er beskrevet i Irlands genopretnings- og resiliensplan, er baseret på tilfredsstillende processer og strukturer, hvor roller og ansvar er klart defineret, og der sikres en passende adskillelse af relevante kontrolfunktioner. De foreslåede foranstaltninger giver tilstrækkelig forsikring om, at kontrolniveauet er egnet til at forebygge, opdage og korrigere konstaterede uregelmæssigheder i forbindelse med anvendelsen af de midler, der stilles til rådighed i henhold til forordning (EU) 2021/241. Der bør oprettes en rapporteringsmekanisme i RRF-informationssystemet for at sikre, at oplysningerne om endelige støttemodtagere, herunder alle reelle ejere, jf. artikel 22 i forordning om genopretnings- og resiliensfaciliteten, er registreret på passende vis med henblik på at kunne erklære fravær af interessekonflikter for så vidt angår det ansvarlige ministerium eller organ. I overensstemmelse med artikel 20, stk. 5, litra e), i forordning (EU) 2021/241 bør Irland gennemføre RRF-informationssystemet for at overholde artikel 22 i samme forordning og bekræfte status for gennemførelsen heraf med den første betalingsanmodning. Der bør udarbejdes en særlig revisionsrapport om systemet. Det bør bekræfte datalagringssystemets funktionaliteter, navnlig registreringen og lagringen af alle relevante data relateret til gennemførelsen af genopretningsplanen, herunder opfyldelsen af milepæle og mål og data om støttemodtagere, kontrahenter, underleverandører og deres respektive reelle ejere. I forbindelse med denne kontrol skal der foretages en analyse af alle konstaterede svagheder og udførte eller planlagte korrigerende handlinger. Inden den første betalingsanmodning indsendes, skal en specifik milepæl sikre oprettelsen af et datalagringssystem til registrering, lagring og tilrådighedsstillelse af alle relevante data relateret til gennemførelsen af genopretnings- og resiliensplanen. (52)Opfyldelsen af de milepæle, der er omhandlet i betragtning 50 til 51 ovenfor, er en forudsætning for udbetaling. Sammenhæng (53)I overensstemmelse med artikel 19, stk. 3, litra k), og afsnit 2.11 i bilag V til forordning (EU) 2021/241 indeholder planen i høj grad (A-rating) foranstaltninger til gennemførelsen af reformer og offentlige investeringsprojekter, der repræsenterer sammenhængende tiltag. (54)Planen afspejler en passende balance mellem reformer og investeringer i lyset af de vigtigste udfordringer, der skal håndteres, og mellem investeringer på forskellige områder. Planens tre komponenter forfølger komplementære mål i overensstemmelse med den irske regerings brede genopretningsindsats. Et eksempel er den tredje komponent om social og økonomisk genoprettelse og jobskabelse, der omfatter foranstaltninger, som forventes at støtte udviklingen af arbejdsstyrkens grønne og digitale færdigheder. Samtidig forstærker foranstaltningerne i hver enkelt komponent hinanden gensidigt. I den anden komponent om digital omstilling styrkes investeringerne i bredbåndsforbindelser og IKT-infrastruktur til skoler f.eks. af reformforanstaltninger, der har til formål at styrke digital uddannelse og digitale færdigheder generelt. Ligestilling (55)Planen indeholder foranstaltninger, som forventes at bidrage til at håndtere landets udfordringer vedrørende ligestilling mellem kønnene og lige muligheder for alle. Navnlig fastsættes det i planen, at foranstaltninger vedrørende arbejdserfaring, opkvalificerings- eller omskolingsmuligheder specifikt er rettet mod de arbejdstagere, der er blevet hårdest ramt af pandemien, som har haft uforholdsmæssigt større konsekvenser for kvinder. Disse foranstaltninger forventes at være relevante for alle søjlerne i artikel 3 i forordning (EU) 2021/241, navnlig ved at støtte arbejdsmarkedsdeltagelse gennem udviklingen af grønne og digitale færdigheder. Planen henviser også til beskæftigelsesniveauer, der er disaggregeret efter køn og alder, og til den kønsbetingede forskel i beskæftigelse som væsentlige målekriterier, der skal anvendes på nationalt plan til at måle Irlands genopretningsindsats, herunder planens bidrag. Selvevaluering af sikkerheden

(56)Der er ikke blevet foretaget en selvevaluering, idet Irland ikke fandt det relevant, jf. artikel 18, stk. 4, litra g), i forordning (EU) 2021/241. Grænseoverskridende projekter og flerlandeprojekter (57)Irland har inkluderet et enkelt flerlandeprojekt i sin genopretnings- og resiliensplan til støtte for digitaliseringen af irske virksomheder, navnlig SMV'er. For at rette op på ubalancen i digitaliseringen virksomhederne imellem omfatter genopretnings- og resiliensplanen et program, der skal fremme virksomhedernes digitale omstilling, navnlig SMV'ers, i alle sektorer i Irland. Digital omstilling af de irske virksomheder ved hjælp af dette program forventes yderligere suppleret af Irlands deltagelse i netværket af europæiske digitale innovationsknudepunkter inden for rammerne af et flerlandeprojekt. Støtten til oprettelse af fire europæiske digitale innovationsknudepunkter og oprettelsen af klynger, der er forankret i knudepunkterne, forventes at blive vigtig i forbindelse med fremme af grænseoverskridende samarbejde, som også forventes at styrke værdikæderne. Høringsproces (58)En offentlig høring har gjort det muligt for interesserede parter at fremsætte bemærkninger om, hvilke investeringer og reformer der bør prioriteres, og udpege de landespecifikke henstillinger, de finder mest relevante. Regeringen modtog 110 skriftlige svar fra interesserede parter, herunder fra regionale repræsentanter, politiske partier, erhvervssammenslutninger, fagforeninger, ungdomsorganisationer, miljøorganisationer, den akademiske verden og andre civilsamfundsorganisationer samt offentligheden. Bemærkningerne er blevet sammenfattet og delt med de relevante regeringskontorer som led i udarbejdelsen af planen. (59)For så vidt angår gennemførelsen af de investeringer og reformer, der er indeholdt i planen, påtænker regeringen fortsat at inddrage og høre de interesserede parter. For at sikre at de relevante aktører tager ejerskab over foranstaltningerne, er det vigtigt at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der er indeholdt i planen. Positiv vurdering (60)Eftersom Kommissionens vurdering af Irlands genopretnings- og resiliensplan er positiv, idet den finder, at planen på tilfredsstillende vis opfylder vurderingskriterierne i forordning (EU) 2021/241, bør denne afgørelse i henhold til artikel 20, stk. 2, i samme forordning fastsætte, hvilke reformer og investeringsprojekter der er nødvendige for gennemførelsen af planen, de relevante milepæle, mål og indikatorer samt det beløb, der stilles til rådighed fra Unionen til gennemførelse af planen i form af ikketilbagebetalingspligtig finansiel støtte. Finansielt bidrag (61)De anslåede samlede omkostninger i Irlands genopretnings- og resiliensplan udgør 989 938 300 EUR. Eftersom genopretnings- og resiliensplanen på tilfredsstillende vis opfylder vurderingskriterierne i forordning (EU) 2021/241, og da de anslåede samlede omkostninger i genopretnings- og resiliensplanen desuden beløber sig til mere end det maksimale finansielle bidrag, der er til rådighed for Irland, bør det finansielle bidrag, der tildeles til Irlands genopretnings- og resiliensplan, være lig med hele det maksimale finansielle bidrag, der er til rådighed for Irland. (62)I henhold til artikel 11, stk. 2, i forordning (EU) 2021/241 skal beregningen af det maksimale finansielle bidrag til Irland ajourføres senest den 30. juni 2022. I overensstemmelse med nævnte forordnings artikel 23, stk. 1, bør der stilles et beløb til rådighed for Irland med henblik på indgåelse af en retlig forpligtelse senest den 31. december 2022. Hvis det er nødvendigt efter ajourføringen af de maksimale finansielle bidrag bør Rådet på forslag af Kommissionen uden unødigt ophold ændre denne afgørelse med henblik på at medtage det ajourførte maksimale finansielle bidrag. (63)Den støtte, der skal ydes, finansieres af Kommissionens låntagning på Unionens vegne, jf. artikel 5 i Rådets afgørelse (EU, Euratom) 2020/2053. Støtten bør udbetales i trancher, når Irland på tilfredsstillende vis har opfyldt de relevante milepæle og mål, som er udpeget i relation til gennemførelsen af genopretnings- og resiliensplanen. (64)Denne afgørelse bør ikke berøre udfaldet af eventuelle sager vedrørende tildeling af EU-midler inden for rammerne af andre EU-programmer end forordning (EU) 2021/241 eller sager om forvridning af det indre markeds virkemåde, som indledes i henhold til navnlig traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte — VEDTAGET DENNE AFGØRELSE: Artikel 1

Godkendelse af vurderingen af genopretnings- og resiliensplanen Vurderingen af Irlands genopretnings- og resiliensplan på grundlag af kriterierne i artikel 19, stk. 3, i forordning (EU) 2021/241 godkendes. Reformerne og investeringsprojekterne i genopretnings- og resiliensplanen, ordningerne og tidsplanen for overvågning og gennemførelse af genopretnings- og resiliensplanen, herunder de relevante milepæle og mål, de relevante indikatorer vedrørende opnåelsen af de planlagte milepæle og mål og ordningerne for Kommissionens fulde adgang til de underliggende relevante data er fastlagt i bilaget til denne afgørelse. Artikel 2

Finansielt bidrag 1.Unionen stiller et finansielt bidrag til rådighed for Irland i form af ikketilbagebetalingspligtig støtte, som beløber sig til 988 966 534 EUR. Et beløb på 914 368 618 EUR stilles til rådighed med henblik på indgåelse af en retlig forpligtelse senest den 31. december 2022. Med forbehold for, at der i forbindelse med ajourføringen, jf. artikel 11, stk. 2, i forordning (EU) 2021/241, beregnes et beløb til Irland, som svarer til eller overstiger dette beløb, stilles et yderligere beløb på 74 597 916 EUR til rådighed med henblik på indgåelse af en retlig forpligtelse fra den 1. januar 2023 indtil den 31. december 2023. 2.Kommissionen stiller Unionens finansielle bidrag til rådighed for Irland i trancher i overensstemmelse med bilaget til denne afgørelse. Trancherne kan udbetales af Kommissionen i en eller flere rater. Raternes størrelse afhænger af de midler, der er til rådighed.